תזונאי

תזונאי או דיאטן הוא מקצוע פרא-רפואי המתמקד בהתאמת התזונה על פי צורכיהם האישיים של בני אדם. ההתאמה מתחשבת במאפיינים הפיזיולוגיים, בגיל, ובמצב הבריאותי והאסתטי של הגוף.

תזונאים עובדים במערכות הבריאות (קופות חולים, בתי חולים, בתי אבות, לשכות בריאות הציבור ועוד), במועדוני כושר ובמגזר הפרטי.

בישראל 
בישראל, נלמד המקצוע בחמישה מוסדות לימוד: הפקולטה לחקלאות של האוניברסיטה העברית, אוניברסיטת אריאל, המכללה האקדמית תל חי, המכללה האקדמית אשקלון והמרכז האקדמי פרס. בוגרי מוסדות אלה מקבלים את התואר בוגר אוניברסיטה בתחום מדעי התזונה (.B.Sc). הלימודים האקדמיים לתואר בוגר ב"מדעי התזונה" הינם אינטנסיביים ביותר וכוללים על פי רב מתכונת לימודים הנפרסת על פני שבוע מלא. הלימודים אורכים 3-4 שנים בקרב רב מוסדות הלימוד. 

לאחר סיום התואר, הבוגרים נדרשים לעבור הכשרה מעשית מטעם משרד הבריאות (סטאז') במשך חצי שנה נוספת (לא בהכרח רצופה) בבתי חולים ובמרפאות. ההכשרה המעשית נערכת בין 4-5 ימים בשבוע, ובהיקף מצטבר של 750 שעות . נכון לשנת 2023, עלות תקופת ההכשרה המעשית המשולמת על ידי כל תלמיד נאמדת בסכום של כ- 11,586 .

על פי חוק הסדרת העיסוק במקצועות הבריאות, אדם רשאי לכנות את עצמו "תזונאי", "תזונאית", "דיאטן קליני" או כל שם שהמילה "תזונה" מופיעה בו, רק אם מילא את הכללים הבאים:
 סיים תואר ראשון במדעי התזונה באקדמיה מוכרת
 עבר הכשרה מעשית (סטאז') מטעם משרד הבריאות
 נבחן במבחן ממשלתי.

תזונאים שעמדו בתנאים אלה מקבלים הרשאה רשמית לעיסוק בתחום, רישיון עם מספר סדור ממשרד הבריאות אגף לרישוי, בדומה ליתר מקצועות פרא רפואיים, פיזיותרפיה, ריפוי בעיסוק, ועוד.

על פי חוק, מי שלמד קורסי תזונה אך אינו בעל הרשאה רשמית לעיסוק בתחום (רישיון) ממשרד הבריאות ולא עמד בתנאים לעיל, אינו רשאי לכנות את עצמו בשם הכולל את המילה "תזונה" ונגזרותיה לרבות "יועץ תזונה", "מאמן תזונה", "מומחה תזונה" וכיוצא בזה. כמן כן, לא יציג מעסיק במישרין או בעקיפין את מי שפועל מטעמו כתזונאי דיאטן אלא אם כן, אותו אדם הוא בעל תעודת תזונאי-דיאטן תקפה מטעם משרד הבריאות . 

לימודי תזונה באופן שאיננו מוסדר באחד מהמוסדות האקדמיים שלעיל, עשוי להיות חסר הכרה פורמלית והפיקוח הנדרשים על פי חוק, ובכך לא לעמוד בקריטריונים הנדרשים. בנוסף, אדם אשר מעניק טיפול תזונתי ואיננו מוסמך לכך, למעשה עובר על החוק ועלול לסכן את בריאות הציבור . 

הביטוי "דיאטן קליני" היה מוגדר בחוק מקצועות הבריאות עד שנת 2008, ואז נעשה שינוי בנוסח החוק, והביטוי יצא מכלל שימוש. שם המקצוע כיום הוא "תזונאי" או "דיאטן".

מקצועו של התזונאי
התזונאי עוסק בעיקר בהתאמה והמלצה ללקוח על תזונה, מזון ועל פעילות גופנית מיטבית, שתתאים ללקוח ולמטבוליזם בגופו, על-מנת לשפר את איכות החיים ולהאריך את תוחלת החיים של הלקוח, וכן לקדם את השקט והבריאות הנפשית, ולקיים אורח חיים בריא.

התזונאי עוסק גם בייעוץ למפעלי מזון ומשקאות, לסוגיהם, כדוגמת: אסם השקעות, עלית,   באשר להרכב המזון המיוצר, לטובת אורח חיים בריא. 

להלן תחומי העיסוק של הדיאטנים בישראל, כפי שפורסמו על ידי עמותת עתיד (עמותת הדיאטנים בישראל):, לקראת שבוע התזונה החל בימים אלו: ילדים, פגים, גריאטריה, חינוך וקידום בריאות, בריאות האישה, סוכרת, אורח חיים בריא, אונקולוגיה, ספורט, הריון, הנקה, הפרעות אכילה ודימוי גוף, נפרולוגיה, בריאות הלב (קרדיולוגיה), גסטרו (מערכת העיכול), ניתוחים בריאטריים, אוכלוסיות עם מוגבלויות, בריאות נפשית, שינוי ושיפור הרגלי אכילה, אנדוקרינולוגיה, צמחונות וטבעונות, בררנות אכילה בילדים ובמבוגרים, פיקוח תזונה ומזון, פוריות, הנחיית קבוצות, שיקום והחלמה, ביטחון תזונתי, הזנות מורכבות, טיפול נמרץ, סיעוד מורכב, אקדמיה הייטק ופודטק, תעשייה, בריאות הציבור, מדיניות תזונתית וכן דיאטניות עירוניות.

ראו גם 
 דיאטה
 תוסף תזונה

קישורים חיצוניים

הערות שוליים 

מקצועות הבריאות
תזונה